b'\n_START_ARTICLE_\nCharles Bukowski\n_START_PARAGRAPH_\nHenry Charles Bukowski (16. august 1920 \xe2\x80\x93 9. marts 1994) var en af efterkrigstidens mest indflydelsesrige forfattere i USA. Han skrev b\xc3\xa5de lyrik og prosa og blev kendt for sin s\xc3\xa6rlige, direkte skrivestil, der forener et r\xc3\xa5t billedsprog med en poetisk tone og befriende sort humor. Han betegnes ofte som kultforfatter og n\xc3\xa6vnes som inspirationskilde for en del nutidige forfattere._NEWLINE_I sine tekster, der er hudl\xc3\xb8st \xc3\xa6rlige og indimellem n\xc3\xa6rmest frast\xc3\xb8dende, besk\xc3\xa6ftiger Bukowski sig is\xc3\xa6r med den hvide underklasse - ofte med udgangspunkt i Los Angeles, hvor han selv var fra. Bukowskis opv\xc3\xa6kst var pr\xc3\xa6get af en voldelig far og et barskt skolemilj\xc3\xb8, og allerede i en tidlig alder s\xc3\xb8gte Bukowski tilflugt i alkoholen og litteraturen. Vold, alkohol, sex og desperation spiller en v\xc3\xa6sentlig rolle i forfatterskabet, der inkluderer de fem semibiografiske romaner Ekstrabudene (1971), Alt forefaldende arbejde (1975), Kvinder (1978), Med det hele \xe2\x80\xa6 (1982) og Hollywood (1989), der betragtes som hans hovedv\xc3\xa6rker. I de fem romaner f\xc3\xb8lger man Bukowskis alterego Henry "Hank" Chinaski og hans fors\xc3\xb8g p\xc3\xa5 at kombinere rollerne som henholdsvis h\xc3\xa5rdt pr\xc3\xb8vet drukkenbolt og k\xc3\xa6mpende og ludfattig digter._NEWLINE_Alt forefaldende arbejde og Hollywood er blevet til filmatiseringer med henholdvis Matt Dillon og Mickey Rourke i hovedrollen som Hank Chinaski.'